Prekladacia správa

Návrh poslanca Národnej rady Slovenskej republiky Dušana J a r j a b k a na vydanie zákona, ktorým sa mení a dopĺňa zákon č. 619/2003 Z. z. o Slovenskom rozhlase (tlač 49), predkladá na rokovanie vlády minister kultúry Slovenskej republiky na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu, že upravovaná problematika patrí do pôsobnosti Ministerstva kultúry Slovenskej republiky.

Predkladaný návrh dopĺňa a precizuje platnú úpravu voľby generálneho riaditeľa Slovenského rozhlasu s cieľom zabezpečiť kontinuálnosť riadenia tejto verejnoprávnej inštitúcie a transparentnosť postupu Rozhlasovej rady pri voľbe generálneho riaditeľa Slovenského rozhlasu.  

S t a n o v i s k o

Navrhovaná právna úprava reagujúc na aktuálnu aplikačnú prax rieši niektoré otázky súvisiace s voľbou generálneho riaditeľa Slovenského rozhlasu podľa platnej právnej úpravy. Predkladaný návrh v záujme zabezpečenia kontinuálnosti riadenia v čase od skončenia výkonu funkcie generálneho riaditeľa, ako aj transparentnosti postupu Rozhlasovej rady  pri voľbe generálneho riaditeľa  reflektuje najmä požiadavku na podrobnejšiu a precíznejšiu normatívnu úpravu priebehu a spôsobu voľby generálneho riaditeľa a tiež niektorých súvisiacich otázok.  

Navrhovaná úprava voľby generálneho riaditeľa (§ 18a) dostatočne podrobne rozpracúva postup rady v kontexte skutočností resp. situácií, ktoré by mohli počas voľby nastať. Navrhovaná úprava by mala by byť dostatočnou garanciou transparentnosti celého priebehu voľby.  

V nadväznosti na navrhovanú úpravu voľby generálneho riaditeľa sa navrhuje upraviť/sprehľadniť aj podmienky výkonu funkcie generálneho riaditeľa (nový § 18). Vzhľadom na požiadavky aplikačnej praxe sa osobitne ustanovujú prílohy, ktoré musí kandidát na generálneho riaditeľa priložiť k prihláške; táto úprava by zároveň mala eliminovať možné pochybnosti o oprávnenosti kandidáta zúčastniť sa verejného vypočutia.  

V nadväznosti na kompetenciu rady voliť a odvolávať generálneho riaditeľa sa navrhuje   súčasný katalóg kompetencií rady (§ 8 ods. 1) doplniť o schvaľovanie štatutárneho zástupcu, ktorý by mal riadiť Slovenský rozhlas v čase od skončenia výkonu funkcie generálneho riaditeľa do zvolenia nového generálneho riaditeľa, a to v rozsahu, ktorý by určovala rada. 

Navrhované prechodné ustanovenie (§ 23a) rieši otázky súvisiace s plynutím a počítaním funkčného obdobia generálneho riaditeľa  najmä, ak toto obdobie začalo plynúť pred účinnosťou navrhovanej právnej úpravy. Keďže voľba generálneho riaditeľa Slovenského rozhlasu zo 6. apríla 2006 bola úspešná a možno sa domnievať, že do nadobudnutia účinnosti tohto zákona by už nemalo dôjsť k voľbe generálneho riaditeľa, v tomto kontexte možno považovať riešenie otázky prebiehajúcej voľby generálneho riaditeľa za neaktuálne. Z legislatívno-technického hľadiska treba vypustiť označenie odseku.        

Predložený návrh nie je v rozpore s Ústavou Slovenskej republiky ani medzinárodnými záväzkami, ktorými je Slovenská republika viazaná a nepredpokladá ani vplyv na verejné financie, zamestnanosť, podnikateľské prostredie a ani na životné prostredie.

Ministerstvo kultúry Slovenskej republiky zastáva názor, že predložený poslanecký návrh  napĺňa sledovaný zámer a  o d p o r ú č a vysloviť súhlas s predloženým návrhom.